सुननी हऽ आज अखबार के छुट्टी बा, बाकिर हमनीके तऽ कबो छुट्टी ना मिलेला अउर ना ही हम मजदूरन खातिर चलत कवनो योजना के बारे में कुछ पता बा . ई कहनाम बा गोमती नगर में बनत एगो बहुमंजिला इमारत में काम करे वाला एगो अइसन मजदूर के जे अपना बहिन के बियाह खातिर दिन-रात मेहनत करत बा. भवन निर्माण, कल-कारखाना अउर लघु उद्योग में लागल मजदूर अपना मेहनत से उद्योगपतियन के किस्मत चमकावेले, बाकिर उनका अउर उनकर परिवार के भविष्य अंधकारे में बा.
गोमती नगर में काम करे वाला अजय एकलौता अइसन मजदूर नइखन जेकरा के अपना बहिन के चिंता होखे. उनका जइसन लाखों कामगार बाड़न , जेकरा में केहू के आपन बहिन के बियाह करे के बा , तऽ केहूके भाई के पढ़ावे के बा, केहूके अपना मांई के इलाज खातिर पइसा चाहीं. उनके तऽ दिनभर काम कइला पऽ 150 रुपया मिलेला, जवन रोटीए दाल में खतम हो जाला.
सरकारी योजना के बारे में पूछला पऽ उ कहलस कि सरकारी योजना के बारे में हमके का पता बा, ऑफिस के चकर काटला से तऽ आच्छा बा कि आपन मेहनत-मजदूरी कइल जाउ.
सरकार के ओर से जवन योजना कामगारन खातिर चलत बानी , ओकरा में दुर्घटना के दौरान मउत पऽ एक लाख, स्थाई विकलांगता पऽ 75 हजार , मेधावी छात्र पुरस्कार के तौर पऽ दू से 12 हजार रुपया तक मिलेला. एकरा अलावा बेटी के बियाह खातिर 20 हजार अउर आवास खातिर 45 हजार रुपया देवे के प्रावधान बा. योजना तऽ बा, बाकिर उनका बारे में कामगारन के कुछ खास पता नइखे. मजदूर दिवस के मौका पऽ राजधानी में विधानसभा के सामने कर्मचारी, मजदूर आ सामाजिक कार्यकर्ता धरना पऽ बैइठल बाड़न अउरी सांझ के कैंडिल लाइट मार्च के आयोजनो कइल गइल बा.
bho_Deva bho_Deva bho_Deva bho_Deva